Διάταξη του Πρωτοδικείου (τρίτο τμήμα) της 10ης Δεκεμβρίου 1996. - Söktas Pamuk Ve Tarim Ürünlerini Degerlendirme Ticaret Ve Sanayii AS (Söktas) κατά Επιτροπής των Ευρωπαϊκών Κοινοτήτων. - Προσφυγή ακυρώσεως - Αγωγή αποζημιώσεως - Ανακοίνωση ενάρξεως διαδικασίας αντιντάμπινγκ - Προπαρασκευαστική πράξη - Απαράδεκτο. - Υπόθεση T-75/96.



Συλλογή της Νομολογίας του Δικαστηρίου 1996 σελίδα II-01689



Περίληψη



Λέξεις κλειδιά

1 Προσφυγή ακυρώσεως - Πράξεις δεκτικές προσφυγής - Έννοια - Πράξεις παράγουσες δεσμευτικά έννομα αποτελέσματα - Απόφαση της Επιτροπής να κινήσει διαδικασία αντιντάμπινγκ - Προπαρασκευαστική πράξη - Διαδικασία διευθετήσεως των προβλημάτων ντάμπινγκ στο πλαίσιο της Συμφωνίας Συνδέσεως ΕΟΚ-Τουρκίας - Δεν ασκεί επιρροή

(Συνθήκη ΕΚ, άρθρο 173· Συμφωνία Συνδέσεως ΕΟΚ-Τουρκίας, Πρόσθετο Πρωτόκολλο, άρθρο 47· κανονισμός 3283/94 του Συμβουλίου)

2 Αγωγή αποζημιώσεως - Αγωγή ασκηθείσα κατά της Επιτροπής λόγω πράξεως στερουμένης παντελώς εννόμου αποτελέσματος - Απαράδεκτο

(Συνθήκη ΕΚ, άρθρα 178 και 215, εδ. 2)

Περίληψη

3 Συνιστούν πράξεις δυνάμενες να αποτελέσουν το αντικείμενο προσφυγής ακυρώσεως υπό την έννοια του άρθρου 173 της Συνθήκης τα μέτρα που παράγουν δεσμευτικά έννομα αποτελέσματα, ικανά να επηρεάσουν τα συμφέροντα των προσφευγόντων, μεταβάλλοντας κατά τρόπο σαφή τη νομική τους κατάσταση. Όταν πρόκειται για πράξεις η κατάρτιση των οποίων πραγματοποιείται σε περισσότερες φάσεις, συνιστούν, κατ' αρχήν, πράξεις που μπορούν να αποτελέσουν αντικείμενο προσφυγής μόνον τα μέτρα τα οποία καθορίζουν οριστικώς τη θέση του οργάνου κατά το πέρας της διαδικασίας και όχι τα ενδιάμεσα μέτρα, σκοπός των οποίων είναι η προετοιμασία της τελικής αποφάσεως και ο παράνομος χαρακτήρας των οποίων θα μπορούσε να προβληθεί λυσιτελώς στο πλαίσιο προσφυγής ακυρώσεως κατά της τελικής αποφάσεως.

Δεν μπορεί συναφώς να θεωρηθεί, λόγω της φύσεως και των αποτελεσμάτων της, ότι συνιστά πράξη δυνάμενη να προσβληθεί με προσφυγή η απόφαση της Επιτροπής να κινήσει διαδικασία αντιντάμπινγκ. Πράγματι, από τις διατάξεις του βασικού κανονισμού αντιντάμπινγκ 2283/94 προκύπτει ότι η Επιτροπή είναι επιφορτισμένη με τη διεξαγωγή των ερευνών και με την έκδοση αποφάσεως, βάσει των ερευνών αυτών, για το αν θα περατώσει τη διαδικασία ή, αντιθέτως, θα τη συνεχίσει, είτε θεσπίζοντας προσωρινά μέτρα, είτε προτείνοντας στο Συμβούλιο τη θέσπιση οριστικών μέτρων, οπότε η πράξη με την οποία η Επιτροπή κινεί διαδικασία αντιντάμπινγκ πρέπει να θεωρηθεί ως καθαρώς προπαρασκευαστική πράξη, η οποία δεν μπορεί να επηρεάσει άμεσα και αμετακλήτως τη νομική κατάσταση της προσφεύγουσας.

Ο προπαρασκευαστικός αυτός χαρακτήρας ουδόλως αναιρείται από την ύπαρξη διαδικασίας ρυθμίσεως από το Συμβούλιο Συνδέσεως των προβλημάτων ντάμπινγκ στο πλαίσιο της Συμφωνίας Συνδέσεως μεταξύ της Ευρωπαϋκής Οικονομικής Κοινότητας και της Τουρκίας. Πράγματι, η διαδικασία την οποία προβλέπει το άρθρο 47 του Προσθέτου Πρωτοκόλλου που έχει προσαρτηθεί στην εν λόγω Συμφωνία, αφενός, δεν αποκλείει την εφαρμογή των μέσων κοινοτικής εμπορικής άμυνας που έχει θεσπίσει η Κοινότητα και, αφετέρου, δεν αποδυναμώνεται με την έναρξη διαδικασίας αντιντάμπινγκ.

4 Η αγωγή αποζημιώσεως με την οποία ζητείται αποκατάσταση της ζημίας που απορρέει από τον παράνομο, κατά τους ισχυρισμούς του ενάγοντος, χαρακτήρα πράξεως οργάνου είναι απαράδεκτη, εφόσον η πράξη αυτή στερείται εννόμων αποτελεσμάτων.